 **REPUBLIKA E SHQIPËRISË**

**MINISTRIA E EKONOMISË, KULTURËS DHE INOVACIONIT**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**PROCESVERBAL**

**KOMITETI SEKTORIAL I**

**TEKNOLOGJISË SË INFORMACIONIT DHE KOMUNIKIMIT**

(Mbledhja nr. 3)

Mbajtur me datë 24/09/2024

**RENDI DITËS:**

1. ***Mirëseardhja dhe fjala hapëse***

Fjala hapëse u mbajt nga **znj. Ejvis Gishti**, e cila falënderoi drejtoreshën e shkollës znj. Hedie Gjoni për mikpritjen në ambientet e shkollës “Gjergji Canco” dhe që iu dha mundësinë anëtarëve të KS të njiheshin më nga afër me mjediset, infrastrukturën dhe laboratorët që shkolla ofron. **Znj. Hedie Gjoni** tha se ishte kënaqësi e veçantë që kjo mbledhje e radhës e KS do të zhvillohej në shkollën e tyre.

1. ***Vizitë në shkollën “Gjergji Canco”, Tiranë***

**Znj. Gjoni** prezantoi anëtarët me një historik të shkurtër dhe me zhvillimet më kryesore të shkollës që nga momenti i krijimit. Pas prezantimit, anëtarët vizituan të gjithë laboratorët e shkollës, ku u njohën me mënyrën si zhvillohej teoria dhe praktika, me pajisjet që shkolla dispononte, me përbërjen e klasave etj. Po kështu, anëtarët patën mundësinë të zhvillonin biseda të shkurtra me nxënësit ku u njohën me pritshmëritë e tyre, vizionin për të ardhmen, me konformitetin e tyre në shkollë etj.

1. ***Diskutim për kualifikimet e reja dhe ato ekzistuese, afatgjata dhe afatshkurtra***

Në vijim të agjendës, **z. Endri Xhina**, falënderoi znj. Gishti për organizimin e këtij takimi ndryshe nga takimet e mëparshme, si dhe znj. Gjoni për pritjen dhe mundësinë që iu dha anëtarëve për të njohur nga afër shkollën dhe ambientet e saj, vizitë kjo që rezultoi shumë frytdhënëse. **Z. Xhina** tha se, ky takim do të përqendrohej tek diskutimi i disa vendimeve të marra mbledhjen e kaluar.

Përpara se të fillonin me pikat e agjendës **znj. Hatixhe Bilibashi** ndau shkurtimisht me anëtarët një eksperiencë shumë të bukur të dy nxënësve të akademisë Albanian ICT, të cilët përfaqësuan Shqipërinë për herë të parë në një kompeticion për inteligjencën artificiale, në Riad, të Arabisë Saudite ku dhe u vlerësuan me medalje ari. Me këtë vlerësim, Shqipëria fitoi të drejtën për të qenë pjesë e këtij kompeticioni çdo vit.

Pas ndarjes së kësaj eksperience të jashtëzakonshme, anëtarët kaluan në diskutim për një nga vendimet e mbledhjes së kaluar, që ishte hartimi i kurseve të unifikuara afatshkurtra me kohëzgjatje 3-6 mujore, për disa framework-e si: react, python, java etj. **Znj. Gishti**, tha se, duhet një vendimmarrje ose një ekspertizë nga Komiteti Sektorial për sa i përket kurseve afatshkurtra për framework-et, për të parë se si Qendrat e Formimit Profesional mund ti ofrojnë këto kurse.

**Znj. Gishti** qartësoi se, Komiteti duhet të merrte vendimmarrje në rastin se këto kurse do të ishin të unifikuara, pra Agjencia në këtë rast duhet të ngrinte grupe pune për hartimin e programeve të kurseve apo do iu lihej si kompetencë Qendrave të Formimit Profesional për ta përgatitur ato vetë sipas nevojave lokale dhe mundësive që kishin. **Znj. Gjoni** tha se, për shkollat ose qendrat do të ishte shumë më mirë që të kishin një orientim, diçka standarde që përgatitej nga Agjencia dhe më pas ata mund të kishin lirinë që të zgjidhnin një nga gjuhët e ofruara. **Z. Xhina** propozoi që mund të hartonin si kurs të unifikuar “*Bazat e programimit në Python*” dhe platformën mund ta zgjedhë çdo qendër vetë. **Znj. Luljeta Dauti** propozoi që kursi të jetë i standardizuar por, të ketë mundësi për tu ndryshuar me 20% në mënyrë që Qendrat të kenë fleksibilitet. **Z. Xhina** theksoi se, deri për momentin kishim propozimin për hartimin e tre kurseve të unifikuara: “*Bazat e programimit në Python”,* “*Ndërtimi i aplikacionit web në Python*” dhe “*Data science*”. Nga këta: “*Bazat e programimit në Python*” mund të realizohej për 3 muaj, ndërsa për dy kurset e tjera duhet më shumë kohë.

Në vijim, **znj. Albina Buci** prezantoi anëtarët me modulet e kursit të unifikuar “*Zhvillim front end-i*”, kurs që u hartua pas propozimit të Komitetit Sektorial. Duke qenë se, modulet e këtij kursi ishin ezauruese u vendos që të përgatiteshin vetëm tre kurset e mësipërme dhe gjuhët e tjera mund t’i liheshin qendrave për ti ofruar. Në kuadër të kësaj, u vendos që në një nga takimet e ardhshme të diskutohej me përfaqësues të Qendrave të Formimit Profesional për të diskutuar më nga afër me ta mundësinë dhe modalitetet e ofrimit të këtyre kurseve.

1. ***Diskutim për kualifikimin mbi gjysmëpërçuesit***

Në vijim të agjendës, pika e fundit e takimit do të fokusohej tek gjysmëpërçuesit. Fjala i kaloi znj. Irena Malolli, e cila do tregonte pak më tepër mbi rëndësinë e këtij kualifikimi dhe qasjen e BE-së ndaj tyre. **Znj. Irena Malolli** tha se, nisur nga zhvillimet e fundit europiane dhe globale, mendon se do të ketë nevojë në të ardhmen në Shqipëri për përgatitjen e gjysmëpërçuesve. Në BE ka një fokus të shtuar kohët e fundit për gjysmëpërçuesit dhe nga 2020 ka një iniciativë që ofron trajnime të fokusuara tek ta.

Mësuesit e Elektroteknikës, të pranishëm në takim, prezantuan anëtarët me modulet që nxënësit merrnin gjatë studimit në drejtimin e elektronikës. Në vijim të kësaj, u propozua që kurrikula e elektroteknikës të pasurohej me disa module të reja që të përfshinte gjysmëpërçuesit dhe inteligjencën artificiale. Po kështu, kualifikimet e TIK që do të rishikohen vitin e ardhshëm do të pasurohen me module për inteligjencën artificiale.

Çështja e fundit për diskutim ishte për emërtimin e kualifikimit pas të mesëm, që është propozuar nga KS dhe që lidhet me mbështetjen e përdoruesve. Duke qenë se, në drejtimin e TIK është një profil i dedikuar për “*Mbështetjen e përdoruesve të Teknologjisë së Informacionit dhe Komunikimit*”, anëtarët vendosën që kualifikimi pas të mesmes të quhej: “*Mbështetje për përdorimin e sistemeve TIK*”.

1. ***Përcaktimi i agjendës për takimin e radhës***

**Z. Xhina** tha se, takimin e radhës do të përpiqen që të kenë të pranishëm përfaqësues të universiteteve për të shkëmbyer me ta punën e Komitetit, zhvillimet që ka realizuar ky Komitet, si dhe mënyrat se si mund të forcohen urat e bashkëpunimit mes shkollave profesionale dhe universiteteve. Mbledhja e ardhshme do të zhvillohet në muajin dhjetor.

* Vendime të marra nga mbledhja:
* Hartimin e tre kurseve të unifikuara: “*Bazat e programimit në Python”,* “*Ndërtimi i aplikacionit web në Python*” dhe “*Data science*”.
* Rishikimin e kurrikulave të elektroteknikës, ku të shtohen module për gjysmëpërçuesit.
* Tek kurrikulat e TIK të shtohen njohuri për inteligjencën artificiale.

**Sekretariati teknik:**

**Diana Xhelili**

**Aleksandra Kole**

**Majlinda Lleshi**